knigolubitel.com

„Писма от изгрева" идват в Столична библиотека
2026-03-11 17:00 - 18:00 (Europe/Moscow) | Столична библиотека, площад „Славейков“ №4, София, 1000, Bulgaria
На 11 март 2026 г. (сряда) от 17 ч. на третия етаж в Столична библиотека ще бъде представянето на поетическия сборник „Писма от изгрева”. Алманах със стихове на участниците в Третия ученически шампионат по поезия „Млада метафора“ 2025“. Освен младите автори и техните преподаватели, в представянето ще вземат участие поетите и литератори, които бяха ментори и подготвяха отборите за състезанието – проф. Амелия Личева, Мирела Иванова, Аксиния Михайлова, Бойко Ламбовски, а също и голяма част от членовете на журитата на отделните двубои, сред които проф. Пламен Дойнов, Кристин Димитрова, Силвия Чолева, доц. Йордан Ефтимов, доц. Иван Христов, Яница Радева, Виолета Кунева, Димитър Кенаров, Роман Кисьов, Оля Стоянова, Никола Петров, Стефан Иванов, Радослав Чичев, Белослава Димитрова, Нинко Кирилов, Валери Валериев, Екатерина Григорова.
Сборникът, с редактор Петър Чухов и съставители Петър Чухов и д-р Марчела Борисова, е събрал стихове на всички млади поети, включени в 16-те отбора от 12 софийски училища (НГДЕК „Св. Константин-Кирил Философ”, 164. ГПИЕ „Мигел де Сервантес”, 91. НЕГ „Проф. Константин Гълъбов”, 9. ФЕГ „Алфонс дьо Ламартин”, 2 АЕГ „Томас Джеферсън”, 22. СЕУ „Георги С. Раковски”, 105. СУ „Атанас Далчев”, ЧСУНЕ „Веда”, 203. ПЕГ “Свети Методий”, ЧЕГ “Проф.Иван Апостолов”, 85. СУ „Отец Паисий” и ЧСУ „Българско школо”), взели участие в „Млада метафора. Словото в действие: трети шампионат по поезия на софийските училища“, проект, финансиран по СП „Култура” 2025.
Красивото издание на Столична библиотека продължава поредицата, започнала със сборника „Изгреви над светофара”, която събира стихове на младите творци, участници в „Млада метафора“ и вече може да се прочете в електронен формат на сайта на библиотеката.
📅 11 март
🕖 17:00 ч.
📍 Столична библиотека

Илеана Стоянова - поет на март в Столична библиотека
2026-03-31 18:30 - 19:30 | Бургас
На 31 март 2026 г. (вторник) от 18.30 ч. Литературният клуб на Столична библиотека ще представи Илеана Стоянова в поредицата „Поет на месеца“. Тя преминава през различни поетически „школи“, през 13-годишна пауза в поезията и се появява с нов глас в свободен стих през първата четвърт на 21-ви век. Освен автор на стихове е и активен преводач на съвременна американска поезия. В разговор с поетите Лъчезар Лозанов и Илиана Илиева ще се разкрият различни страни от творчеството ѝ, а нейната издателка, писателката Анна Боянова, ще представи накратко моменти от поезията ѝ. Самата авторка ще прочете стихотворения от различни свои книги заедно с Илиана Илиева. Водещ ще бъде Петър Чухов.
Илеана Стоянова е софиянка, потомка на възрожденските родове на Добри Чинтулов и Сава Доброплодни. Началното и средното си образование получава в София, завършва и музикална школа по пиано. Тя е магистър по икономика и до 1992 г. работи като научен сътрудник в научния и проектантски институт по икономика на строителството в София, но е съкратена при неговото закриване. От 1993 г. 24 години работи като журналист в различни столични икономически вестници и списания.
Председател е на дружество в Съюза на българските журналисти. Член на Съюза на българските писатели до 2018 г., впоследствие се самоизключва. През 2018 г. е сред основателите на литературната група „НОВА СОЦИАЛНА ПОЕЗИЯ“ .
Пише стихове от ученическите си години, а като студентка е награждавана за поезия в различни конкурси. През 80-те години на миналия век нейни стихове са публикувани във вестник „Пулс“ и в списанието за литература „Септември“, получава и наградата „Витошко лале“ за поезия.
След 2000 г. нейни стихове излизат в литературни издания като „Пламък“, „Страница“, „Знаци“, „Орфей“, „Везни“, „Море“, „Антимовски хан“, „Литературен вестник”, „Словото днес“ , „Труд“, „Преса“, „Дума“, „Ретро”, LiterNet, „Литературен свят”, „Факел“, „Нова социална поезия“, „Нова асоциална поезия“, „Кръстопът“. Участва и в двутомната библиофилска антология “Български поетеси. Избрано” (1997, под съставителство на покойната Блага Димитрова). Има публикации в чуждестранни антологии за поезия в превод на английски, френски, испански, арабски, турски, сръбски и македонски.
Рецитали по нейни стихове през годините по различни поводи изнасят актрисите Виолета Донева, Йорданка Кузманова, Венета Атанасова, Богдана Вульпе, Елен Колева.
Илеана Стоянова участва в международния поетичен фестивал “Смедеревска песенна есен” в Смедерево, Сърбия, като първата поканена поетеса от България на този фестивал през 1995 г.
Първите си 3 стихосбирки издава преди 2000 г. (“Милост е живота” (1990, самиздат), “Руини и небеса” (1992, издателство „Аргес“, самиздат), “Полонези” (1994, полиграфична фирма „Евтимов – Илинда“, самиздат), а четвъртата „затваря в чекмеджето“ до 2008 г. и престава да се занимава с поезия за 13 години. След завръщането ѝ към перото с излизането на четвъртата ѝ книга “На върха на зенита” (2008, Издателство „Илинден – 2000“ ) до 2023 г. написва и издава следващите си 8 стихосбирки – „Любовна песен” (2009, Издателска къща „Вега-Диа“), “Десет хиляди мига” (2011, Издателство „Пламък“) , “Острови от кобалт” (2013, Издателство “WINI 1837”), „Дъждовден” (2015, спечелила конкурс „Помощ за книгата“, Издателско ателие „Аб“), „ Лятото на астрите” (2016, Издателска къща „Знаци“), „Море завинаги” (2018, Издателска къща „Знаци“) и „Автопортрет с въображаема сестра“ ( 2023, спечелила конкурс „Помощ за книгата“, Издателско ателие „Аб“).
През последните 15 години превежда съвременни американски поети и публикува преводите си в литературни списания и алманаси. Има готови ръкописи за две преводни книги: „Падналите ангели“, избрано, 60 стихотворения на Ан Секстън, и „Немец“, 180 страници, с неиздавани на български език стихове на Чарлз Буковски. Превела е също така подборка от стихове на 20 американски поети от 20-и и 21-ви век. По стихове на Ан Секстън и Силвия Плат в превод на Илеана Стоянова през май 2024 г. поетите Ана Цанкова и Христо Мухтанов представят авторски рецитал ВЕЧЕР НА ПРЕВОДНАТА ПОЕЗИЯ „СРЕЩУ СТЕНАТА“ в „Делта блус бар“.
📅 31 март
🕖 18:30 ч.
📍 Столична библиотека, гр. София

„Думи в тишината“: Поетична вечер с Ваня Александрова
2026-07-08 19:30 - 20:30 | Регионална библиотека “Пейо Яворов” – гр. Бургас, ул. "Средна гора" 14, Бургас, Бургас, 8000, Bulgaria
Регионална библиотека “Пейо Яворов”, гр. Бургас ви кани на една специална вечер, посветена на поезията, думите и емоциите.
Наш гост ще бъде Ваня Александрова – автор, който съчетава поезията, детската литература и визуалното изкуство в своите творчески проекти. В нейните произведения оживяват теми като човешката близост, вътрешният свят, пътуването, тишината и силата на думите.
Автор е на поетичните книги: „Дневникът“, „Има лек за всеки“ и „Небето се рони“
По време на вечерната среща „Поезия на свещи“ публиката ще има възможност да чуе избрани текстове, да се потопи в разговор за писането и да открие историите зад книгите в една по-интимна и емоционална атмосфера.
📅 8 юли
🕖 19:30 ч.
📍 Регионална библиотека “Пейо Яворов”, гр. Бургас
